Gemeentestemme | Lidmaatskap | Stellenbosch Gemeente
Wanneer is mens ’n lidmaat van SG? Is dit: 1. Wanneer jy aan ’n selgroep behoort? 2. Wanneer jy Sondag kerk toe kom? 3.Wanneer jy die pastoor ontmoet? 4. Wanneer jy tuis voel? 5. Wanneer jy vir die basaar werk?
Mag dit asseblief nie nommer 3 wees nie!! Haha! En ek weet spesifiek van twee mense wat sal wil hê die antwoord moet nommer 5 wees!
Daar is verskeie soorte lidmaatskap, maar die een waarmee (dink ek) ons die meer gereeld assosieer is lidmaatskap van iets soos ’n tennisklub of gholfklub. Jy is lidmaat hiervan wanneer jy aansluit en jou jaarlikse fooi betaal. Wanneer jy ophou betaal, is jy nie meer lid nie. Die klub verwag ook geen teenprestasie van jou kant af nie. Het iemand al ooit ’n e-pos van ’n gholfklub gerkry waarin hulle jou aanspreek dat jy hierdie jaar al bietjie min gholf gespeel het!? Daar is waarskynlik van jou as lid se kant wel ’n verwagte teenprestasie. Jy verwag minstens dat die klub die geriewe in stand sal hou en aan jou goeie diens sal lewe wanneer jy wel besluit om te gaan speel.
Kom ons spring terug na lidmaatskap van ’n kerk toe. Die denke oor lidmaatskap wat gebore is uit ’n verbruiker: diensverskaffer-raamwerk bring ons gou in die moeilikheid. Eerstens is daar geen afdwingbare finansiële vereiste vir deelwees van kerk nie – dis vrywillig. Jy word ook nie op grond daarvan uitgesluit nie. Tweedens is die doel van kerk nie om jou ’n verbruiker te maak van spiritualiteit nie, maar eerder ’n ‘producer’ van God se liefde in jou wêreld. Wanneer gemeentes wel in hierdie tipe denke verval, geld die volgende waarskynlik: “If you treat a congregation as customers rather participants, you will end up creating consumers rather than disciples”. En derdens is kerk nie ’n span betaalde personeel wat ’n klomp kliënte diens nie, maar ’n community van mense wat ’n gemeenskaplike oortuiging deel, daaruit leef en hulself gee vir wedersydse verhoudings (anders is dit bloot virtueel).
Daar is veel meer hieroor te sê, maar kom ons volstaan hierby: Ek dink lidmaatskap van ’n gemeente is veel meer ’n kwessie van assosiasie en deelname. Assosieer jy met SG se visie? Belyn jy jou lewe daarmee op só wyse dat dit oorgaan tot aksie? Is jy deel van die publieke / sosiale/ persoonlike community in SG? Is jy met ander woorde een kant van iemand anders se mekaar?
Dan is dit waarskynlik waar wat Joseph Myers sê: “Belonging is in the eye of the beholder”. Dit lyk vir my jy besluit sélf of jy ’n lidmaat is!
Gemeentestemme Lidmaatskap Vrae